ກຽມຄວາມພ້ອມດ້ານບຸກຄະລາກອນ ເຂົ້າໃນວຽກງານລະບົບຂໍ້ມູນຂ່າວສານການເງິນແຫ່ງລັດ
ໃນວັນທີ 31 ກໍລະກົດ 2018 ທີ່ກະຊວງການເງິນ ກົມນະໂຍບາຍການເງິນ ແລະ ນິຕິກໍາ ຮ່ວມມກັບ ທະນາຄານໂລກ ໄດ້ຈັດກອງປະຊຸມວິຊາການລະດັບສູງກ່ຽວກັບການຄຸ້ມຄອງການປ່ຽນແປງລະບົບ GFIS ເພື່ອກຽມພ້ອມຈັດຕັ້ງປະຕິບັດລະບົບຄຸ້ມຄອງຂໍ້ມູນຂ່າວສານການເງິນແຫ່ງລັດແບບໃໝ່ຄືລະບົບ FMIS ຂຶ້ນ ໂດຍການເປັນປະທານຂອງທ່ານ ປອ ບຸນເຫຼືອ ສິນໄຊວໍລະວົງ ຫົວໜ້າກົມກົມນະໂຍບາຍການເງິນ ແລະ ນິຕິກໍາ, ມີຫົວໜ້າກົມ, ຮອງຫົວໜ້າກົມ, ຫົວໜ້າພະແນກ, ຮອງຫົວໜ້າະແນກ ພ້ອມດ້ວຍພາກສ່ວນທີ່ກ່ຽວຂ້ອງເຂົ້າຮ່ວມ.
ໂອກາດນີ້, ທ່ານ ປອ ບຸນເຫຼືອ ສິນໄຊວໍລະວົງ ໃຫ້ຮູ້ວ່າ: ການຈັດກອງປະຊຸມໃນຄັ້ງນີ້ ແມ່ນເພື່ອປຶກສາຫາລື ແລະ ແລກປ່ຽນບົດຮຽນ ລະຫວ່າງ ຄະນະວິຊາການຂອງກະຊວງການເງິນ ແລະ ທະນາຄານໂລກ ກ່ຽວກັບບາງບົດຮຽນເພື່ອກຽມຄວາມພ້ອມທາງດ້ານບຸກຄະລາກອນ ແລະ ການປ່ຽນແປງໃນການຈັດຕັ້ງປະຕິບັດລະບົບຄຸ້ມຄອງຂໍ້ມູນຂ່າວສານການເງິນແຫ່ງລັດ (FMIS). ພ້ອມນີ້, ໃນກອງປະຊຸມ, ກໍ່ຍັງໄດ້ຮັບຟັງການສະເໜີໂດຍຫຍໍ້ ຈາກຄະນະວິຊາການທະນາຄານໂລກຄື: ການປະຕິຮູບລະບົບການຄຸ້ມຄອງການເງິນແຫ່ງລັດໂດຍລວມ, ຄວາມສຳຄັນຂອງການໃຊ້ລະບົບ FMIS ໃນການປະຕິຮູບລະບົບການເງິນແຫ່ງລັດ, ຄວາມສຳຄັນ ແລະ ຈຳເປັນໃນການຄຸ້ມຄອງການປ່ຽນແປງ, ບາງບົດຮຽນທີ່ຖອດຖອນໄດ້ຈາກການຈັດຕັ້ງປະຕິບັດລະບົບ FMIS ຢູ່ ປະເທດກຳປູເຈຍ ແລະ ອິນໂດເນເຊຍ, ແລກປ່ຽນ ແລະ ປຶກສາຫາລືຮ່ວມກັບຄະນະວິຊາການທະນາຄານໂລກໂດຍສະເພາະ ການສືບຕໍ່ຈັດຕັ້ງປະຕິບັດລະບົບ GFIS ໃນໄລຍະຂ້າມຜ່ານກ່ອນຈະກ້າວໄປຈັດຕັ້ງປະຕິບັດລະບົບ FMIS ເຊິ່ງມີຫລາຍບັນຫາທີ່ຕ້ອງໄດ້ພ້ອມກັນເອົາໃຈໃສ່, ໂດຍສະເພາະວຽກງານການສ້າງພະນັກງານ, ການສຶກສາອົບຮົມທາງດ້ານວິຊາການທີ່ກ່ຽວຂ້ອງ, ການສ້າງ ແລະ ປັບປຸງລະບຽບການທີ່ກ່ຽວຂ້ອງ ແລະ ອື່ນໆ.
ທັງນີ້, ກໍ່ເພື່ອນຳເອົາບົດຮຽນ ຂອງປະເທດ ອິນໂດເນເຊຍ ແລະ ກຳປູເຈຍ ທີ່ມີປະສົບການ ໃນການຈັດຕັ້ງປະຕິບັດລະບົບຄຸ້ມຄອງການເງິນທີ່ທັນສະໄໝມາກ່ອນ ແລະ ເຫັນໄດ້ດ້ານດີ ແລະ ຂໍ້ຄົງຄ້າງ ໃນໄລຍະກະກຽມ ແລະ ໄລຍະ ການຈັດຕັ້ງປະຕິບັດໂຄງການ, ເຊິ່ງເຫັນວ່າບົດຮຽນທີ່ນໍາມາປຶກສາຫາລືໃນຄັ້ງນີ້ ແມ່ນມີປະໂຫຍດຫລາຍ ແກ່ບັນດາກົມທີ່ເປັນໃຈກາງ ຈັດຕັ້ງປະຕິບັດແຕ່ລະວຽກງານ ທີ່ຕິດພັນກັບ ການປະຕິຮູບການເງິນແຫ່ງລັດ ສາມາດນຳໄປຜັນຂະຫຍາຍໃສ່ ໜ້າວຽກຕົວຈິງຂອງແຕ່ລະກົມໄດ້.
ພາບ/ຂ່າວ: ອາພັດສະລາ